钦定古今图书集成/明伦汇编/宫闱典/第097卷 > 《为公主辞家人畜产官给料表》前人
## 钦定古今图书集成/明伦汇编/宫闱典/第097卷 > 《为公主辞家人畜产官给料表》前人

臣妾等言：妾闻贤相防微，格盈门之车骑；通人酌损，
忌满堂之金玉。尚子平之读易，富不如贫；孔宣尼之
立言，“奢也宁俭。”永言故实，此为明鉴。妾等并承灵坤
载，荷荫中枢。或天妹申慈，忝扶桑之瑞萼；或王姬藉
宠，窃秾李之奇秀。开沁水之园苑，赐常山之汤沐。榜
悬金字，分衢离巽之宫；路夹银河，并列星辰之位，通
秘籍于龙廷之内，驻仙舆于凤楼之下。殊私曲奖，以
日而系年；缛礼崇徽，夸今而迈昔。兼复别隆朝旨，猥
存家务，舆台供隶之衣食，栈厩豢牢之秣养，并颁中
府，俱出大农。聚终岁之储，但凭丝绂；供阖门之费，不
烦机杼。仰祗鸿泽，退省微躬。生以地高，徒窃云霄之
幸；宠非德进，曾微纤芥之劳。何义而虚受渥恩，何功
而谬延赏赐？是用每积惭悚，常忧颠沛。敢忘周公逸
豫之诫，深念老氏止足之言。乞留圣慈，俯鉴愚恳，使
荣无过㥏，满不至溢。国邑田租之常料，既已丰殷；马
牛陪隶之杂供，并希停减。庶得无耗府实，稍清朝谤。
长毂远驭，不逢于致寇之人；高门洞开，无怯于害盈
之鬼。不任兢悚愧惧之至。谨遣某官诣朝堂奉表陈
请以闻。